Елиза Гуера: “Без книгите животът ни би бил много по-ограничен” – Детски Книги
22.10.2014 06.03.2019 Детски книги 0 Comments Елиза Пуричели Гуера, Приключенията на Минерва Минт, ФЮТ, Читателска щафета 4
Елиза Пуричели Гуера живее в Италия, но нейните герои достигнаха до нашите земи и дори се включиха в “Читателска щафета 4: Ловци на приключения”. Червенокосата чаровница Минерва Минт и нейните приятели Рави и Томазина (“Приключенията на Минерва Минт”, изд. ФЮТ) станаха и наши любимци, затова решихме да научим повече за тях, за детските книги и за писателското вдъхновение на Елиза Гуера. Ето какво ни разказа тя:
Като дете… непрекъснато четях и измислях различни начини да продължа историите, на които се натъквах, защото не исках да свършват.
Играех на… клуб, който създадох с двамата ми най-добри приятели – точно като в книгите за Минерва. Търсехме приключения, но за съжаление в Милано нямаше толкова много загадки за разрешаване, затова си ги измисляхме сами!
Не обичах да ям… зеленчуци и особено грах.
Мечтаех… да разрешавам истински загадки и да се превърна в известен детектив.
Четях… много криминални и страшни истории, както и всички книги на Астрид Линдгрен.
Моята любима героиня от детските книги бе Пипи Дългото чорапче, защото бе толкова силна и независима, а и си имаше маймунка!
Героят от детските книги, който никога не бих искала да срещна, е Круела Де Вил от “Сто и един далматинци”.
Книгата, която ненавиждах, бе Misunderstood на Флорънс Монтгомъри, защото ме накара да плача ужасно много.
Ако можех да пътувам във времето, най-напред бих отишла в Лондон във времето на викторианската епоха, в кралството на Дикенс, мъглата и Шерлок Холмс.
Да пишеш за деца е… нещо, което ми позволява като възрастен да преживея всички приключения, за които мечтаех като дете. Минерва например е онова младо момиче, което ми се иска да бях. Тя никога не се предава. Нищо не я обезкуражава, тя посреща всичко с ентусиазъм и не се интересува от мнението на хората за нея. Като дете бях много срамежлива и сега Минерва се противопоставя на това.
Най-странното нещо, което си чула от твой почитател? Едно момченце ме попита дали вила “Гущер” наистина се намира в Корнуол, а аз му отговорих: “Отиди и провери – може и да е там наистина!”
Четеш ли детски книги днес? Да, и то много!
Кой е любимият ти съвременен автгор на книги за деца/възрастни? Обичам Филип Пулман, автор на трилогията “Тъмните му материи”. Колкото до автор за възрастни – много е трудно да избера само един… В момента чета Хилари Мантел, която написа историческия роман “Вълци” и спечели наградата Букър.
Какво те вдъхновява да пишеш за деца? Смятам, че все още притежавам богато въображение – същото, което вдъхновяваше създаването на различните игри, споделени с приятелите ми в детството. Харесва ми и свободата, която писането на детски книги дава – да се съчетават различни жанрове в една история: криминален, приключенски, детективски, комедиен… но детективската част ми допада най-много!
Има ли около теб деца, на които четеш ръкописа преди отпечатване? Малката ми петгодишна племеничка Анита изслушва историята предварително и ако нещо не й хареса, незабавно ме уведомява.
Как събираш идеи за книгите си? Появяват ли се те като светкавица или внимателно обмисляш къде да ситуираш действието? Идеите идват тогава, когато най-малко ги очаквам, особено когато се возя с влак или се разхождам: понякога е просто име като Минерва или линия, или място. Дамската ми чанта е пълна с бележчици, на които си записвам идеите. Добрите оцеляват и тогава започвам да мисля за сюжет, но без да планирам прекалено много – оставям въображението ми да си свърши работата.
Живееш в Италия, но твоята героиня Минерва Минт пребивава в Корнуол, Великобритания. Защо реши да изпратиш червенокосата госпожица да живее тъкмо в малкото английско селце? Живях четири години във Великобритания и винаги съм харесвала страната защото действието в почти всички книги, които обожавам, се развива там. Според мен Великобритания е страна на въображението и вдъхновението. А специално Корнуол е магично място, в което ще откриете пирати, крал Артур, Мерлин, духове…
Имаш ли приятели като Рави и Томазина в реалния живот? Да, имам и мисля, че едно от най-важните неща в живота е да имаш някого до себе си, който да те подкрепя и с когото да споделиш всичко, дори и приключение!
Подскажи ни нещичко за енциклопедията, която откриваме още в началото на поредицата “Приключенията на Минерва Минт” – защо в пътната чанта е тъкмо четвърти том? Читателите трябва да обърнат много сериозно внимание на написаното на корицата тъкмо на този четвърти том…
Ще се появи ли Септимъс Ходж в някоя от книгите в поредицата като реален герой, не само като име? Книгите от поредицата за Минерва Минт са седем и в последната Септимъс наистина ще се появи. За читателите ще бъде истинска изненада на открият истинската му самоличност! А и появата му в Пемброуз ще бъде зрелищна!
Какво мислиш за тенденцията да се отхвърлят класическите приказки заради “кръвожадните” сцени в тях? Винаги съм обичала класическите приказки. Една от първите книги, които прочетох сама, бе сборник с творби на Братя Грим, затова изобщо не съм съгласна с идеята да отхвърлим четенето на приказки. В тези стари истории можеш да откриеш много приключения, тайни и магия, а и да потръпнеш лекичко.
Защо е важно децата да четат книги? Без книги животът ни би бил много по-ограничен. Книгите са прозорци и врати към други светове, които не бихме могли да изследваме без помощта на четивата. Те разширяват ума ни, забавляват ни, карат ни да разсъждаваме. Чрез книгите ни е позволено да изживеем множество различни животи и да научим нещо за себе си.
Какво би искала да кажеш на своите български читатели? Когато си мечтаех да стана писател, а аз мечтая за това от дете, никога не съм си помисляла, че един ден моите книги ще бъдат публикувани в България! Явно и най-невъзможните ни мечти могат да се сбъднат! Чувствам се много щастлива, че книгите ми са издадени на български език и се надявам читателите да се наслаждават истински на поредицата “Приключенията на Минерва Минт”!
Не забравяйте, че героите на Елиза Гуера са част от “Читателска щафета 4: Ловци на приключения”. Всичко за правилата на играта можете да научите тук.
← Познай героя от МОТОВЕТЕ: Герой № 8 – Пинки
Приключенията на Минерва Минт: В търсене на Мерлин →